# Martha Daniell Logan

Martha Daniell Logan (St. Thomas Parish, Carolina del Sud, 29 de desembre de 1704 - Charleston, 28 de juny de 1779) va ser una de les primeres botàniques nord-americanes que va ser fonamental en l'intercanvi de llavors entre Gran Bretanya i les colònies nord-americanes. Va ser una important col·leccionista de plantes endèmiques de les Carolinas, una empresària que dirigí un negoci de llavors i plantes de viver i una col·laboradora periodística que va escriure una influent columna de consells de jardineria.

## Primers anys i educació

Nascuda en una família acomodada, era filla de Robert Daniell, tinent governador de Carolina del Sud i comerciant destacat, i Martha Wainwright. Martha Daniell va aprendre a llegir i escriure amb una tutora particular. Al 1718 va heretar la propietat familiar al llarg del riu Wando. El 1719 es va casar amb George Logan, Jr. i durant els següents setze anys, va tenir vuit fills, sis dels quals van sobreviure fins a l'edat adulta. Els Logan es van traslladar de Wandon a una plantació prop de Charleston, Carolina del Sud, i va començar les seves col·leccions botàniques als boscos propers.

## Carrera

Després de la mort del seu marit, el 1742, Martha Logan va tenir dificultats financeres i va publicar un anunci a la South Carolina Gazette, oferint-se a ensenyar els nens i nenes a llegir i escriure. Però ben aviat es va orientar cap a la jardineria i l'horticultura, i com a proveïdora de productes botànics, inicialment amb el nom del seu fill Robert. Va començar a anunciar llavors importades, esqueixos de flors i llavors de fruites, i va anar despertant l'interès per l'horticultura. El 1751 Martha Daniell Logan es va fer càrrec d'escriure una columna fixa per a la South Carolina Gazette.
Al 1753 va haver de vendre la seva plantació i es va traslladar a Charleston, on subministrava llavors i arrels rares i va aprofundir més seriosament en els estudis de botànica. Va continuar recollint plantes, llavors i altres materials botànics i també va començar a escriure's amb el botànic reial John Bartram, que s'estava a Filadèlfia, amb qui va intercanviar mostres i es va comunicar regularment.
Se li atribueix la redacció de la secció sobre el cultiu de l'horta a l'Almanack de Carolina del Sud de John Tobler, anunciat a la South Carolina Gazette com a «Gardners Kalander», que fou reimprès diverses vegades. També és autora d'un tractat sobre jardineria, escrit als setanta anys.
Logan va morir a Charleston als 75 anys, el 28 de juny de 1779.

## Enllaços externs

* «El "Gardening Kalendar" de 1752 de Martha Daniell Logan» (en anglès), 18-10-2021. [Consulta: octubre 2024].

## Referències

* ↑ «Martha Wainwright Daniell Logan (1704-1779) -...» (en anglès). Find a Grave. [Consulta: 27 octubre 2024].
* ↑ Schafer, Elizabeth D. «Logan, Martha Daniell» (en anglès). South Carolina Encyclopedia, 08-06-2016. [Consulta: 27 octubre 2024].
* 1 2 3 4 Asleson, Robyn. «Martha Daniell Logan». History of Early American Landscape Design. [Consulta: 27 octubre 2024].
* ↑ «Logan, Martha Daniell» (en anglès americà). South Carolina Encyclopedia. [Consulta: 26 gener 2019].
* 1 2 Oakes, Elizabeth H. International Encyclopedia of Women Scientists. Facts on File, 2002. ISBN 0-8160-4381-7.
* ↑ Ogilvie, Marilyn Bailey. The Biographical Dictionary of Women in Science: L-Z (en anglès). Taylor & Francis, 2000. ISBN 9780415920407.
* ↑ Hershey, David, R. HortTechnology, 2, 2, 4-1992, pàg. 180–182. DOI: 10.21273/HORTTECH.2.2.180 [Consulta: free].
* ↑ Parrish, Susan Scott Early American Literature, 37, 2, 2002, pàg. 195–245. ISSN: 0012-8163. JSTOR: 25057263.
* ↑ Elizabeth H. Oakes. International Encyclopedia of Women Scientists (Facts on File Science Library). Facts on File, 2002-01-00. ISBN 978-0-8160-4381-1.
* ↑ Marilyn Bailey Ogilvie & Joy Dorothy Harvey. The Biographical Dictionary of Women in Science: L-Z. Taylor & Francis, 2000, p. 799. ISBN 041592040X.